b'\n_START_ARTICLE_\nJulkinen taide\n_START_PARAGRAPH_\nJulkinen taide on taideteoksia julkisessa tilassa. Teos voi olla joko julkisella tai yksityisalueella, se voi olla hankittu joko julkisella tai yksityisell\xc3\xa4 rahoituksella. Julkinen teos saattaa olla tilattu paikalle, jossa se sijaitsee. Julkista taidetta ovat monumentit, muistomerkit, patsaat ja veistokset._NEWLINE_Ne ovat julkisen taiteen tavanomaisimpia muotoja, mutta julkinen taide voi olla my\xc3\xb6s v\xc3\xa4liaikaista performanssien, tanssin, teatterin, runouden, graffitin, julisteiden, katutaiteen ja installaatioiden muodoissa._NEWLINE_Aikaisemmin julkisella taiteella tarkoitettiin julkisen sektorin julkisin tiloihin tuottamaa taidetta. Nykyisin julkinen taide koskee laajemmin ylip\xc3\xa4\xc3\xa4t\xc3\xa4\xc3\xa4n kaikissa julkisissa tiloissa sijaitsevaa, saavutettavissa olevaa taidetta. Julkista taidetta toteutetaan siis my\xc3\xb6s muualla kuin julkisen sektorin hankkeissa.\n_START_SECTION_\nPropagandassa ja kansalaisprotestoinnissa\n_START_PARAGRAPH_\nJulkinen taide voidaan n\xc3\xa4hd\xc3\xa4 usein poliittisena apuv\xc3\xa4lineen\xc3\xa4, kuten Neuvostoliiton propagandajulisteina ja -veistoksina (sosialistinen realismi ja agit prop) tai Pohjois-Irlannin Unionistien sein\xc3\xa4maalauksina. Julkinen taide voi olla my\xc3\xb6s kansalaisprotestoinnin muoto, kuten 1980-luvulla New Yorkissa tehdyt maanalaisten junien graffitit.\n_START_SECTION_\nMerkitys\n_START_PARAGRAPH_\nProsentti taiteelle -hankkeen syksyll\xc3\xa4 2014 tekem\xc3\xa4ss\xc3\xa4 kyselytutkimuksessa 70 prosenttia vastaajista kertoi haluavansa taideteoksia arkiymp\xc3\xa4rist\xc3\xb6\xc3\xb6ns\xc3\xa4, kuten asuinalueelleen, ty\xc3\xb6paikoille ja kouluihin. Kyselyn mukaan taiteen koetaan parantavan turvallisuutta ja viihtyisyytt\xc3\xa4. Taide nostaa my\xc3\xb6s asuinalueiden ja kiinteist\xc3\xb6jen arvoa suomalaisten silmiss\xc3\xa4._NEWLINE_Vaikka taidehankinta on vain pieni osa rakennushankkeiden kustannuksia, onnistunut taideteos voi olla merkitykselt\xc3\xa4\xc3\xa4n ja symboliarvoltaan rakennuksen kustannuksia suurempi. Taideteos voi kommentoida, nostaa esiin ja korostaa jotakin olennaista rakennuksen arkkitehtuurista tai k\xc3\xa4ytt\xc3\xb6tarkoituksesta._NEWLINE_Kautta aikojen yleis\xc3\xb6n ihastusta, vihastusta, harmistusta ja joskus v\xc3\xa4linpit\xc3\xa4m\xc3\xa4tt\xc3\xb6myytt\xc3\xa4 her\xc3\xa4tt\xc3\xa4neet julkiset veistoshankkeet ovat rakennetun ymp\xc3\xa4rist\xc3\xb6n ohella kaupunkikuvan n\xc3\xa4kyvympi\xc3\xa4 elementtej\xc3\xa4.\n_START_SECTION_\nToteutus ja hankinta\n_START_PARAGRAPH_\nHankittava taideteos voidaan toteuttaa paikkaan joka on jo valmis, tai se voi olla valmiiksi suunniteltu tai suunnitteilla oleva rakennus tai ymp\xc3\xa4rist\xc3\xb6._NEWLINE_Taidehankinta voidaan tehd\xc3\xa4 omana tilauksena, jolla on oma budjetti. Teos voidaan my\xc3\xb6s toteuttaa osana itse rakennusta tai paikkaa, jolloin kustannukset sidotaan osaksi rakentamiskustannuksia ja taideteoksen valmistaminen on osa rakentamisprosessia. Rakennuksen taidehankinnan vaiheet ovat tavallisesti lyhyempikestoisia kuin varsinainen rakennushankkeen toteutus._NEWLINE_Aluksi p\xc3\xa4\xc3\xa4tet\xc3\xa4\xc3\xa4n, miten taidehankinta tehd\xc3\xa4\xc3\xa4n ja miten se sijoittuu osaksi rakennushankkeen kokonaisuutta, sek\xc3\xa4 sen kustannuksista. Sovituista asioista kootaan taideprojektin ohjelma, joka muodostuu taidekonseptiksi. Konseptissa hahmotellaan yhteisty\xc3\xb6n\xc3\xa4, mit\xc3\xa4 taiteella halutaan ilmaista ja mink\xc3\xa4 tyyppiset teokset voisivat sopia rakennushankkeeseen. Taiteilija pit\xc3\xa4isi valita varhaisessa vaiheessa, jolloin h\xc3\xa4n voi olla mukana jo rakennushankkeen luonnos- ja piirustusvaiheissa._NEWLINE_Teos voidaan toteuttaa rakennusten sis\xc3\xa4lle, kuten porrashuoneisiin tai rakennusten julkisivuun, piha-alueille tai aukioille, puistoihin ja katutilaan tai muihin rakenteisiin. T\xc3\xa4ss\xc3\xa4 vaiheessa tarvitaan teknisten asiantuntijoiden ja taiteilijan yhteisty\xc3\xb6t\xc3\xa4._NEWLINE_Kun teos on valmis, se luovutetaan tilaajalle.\n_START_SECTION_\nSoveltamisen laajentaminen\n_START_PARAGRAPH_\nOpetus- ja kulttuuriministeri\xc3\xb6 asetti vuoden 2016 alussa asiantuntijaryhm\xc3\xa4n ohjaamaan prosenttitaiteen periaatteen laajentamista. Periaatteen laajentaminen on hallituksen er\xc3\xa4s k\xc3\xa4rkihankkeista. Tavoitteena on parantaa taiteen ja kulttuurin saavutettavuutta sek\xc3\xa4 edist\xc3\xa4\xc3\xa4 taiteen hyvinvointivaikutuksia. Hankkeella edistet\xc3\xa4\xc3\xa4n julkisissa tiloissa ja laitoksissa esill\xc3\xa4 olevaa taidetta. Hankkeella pyrit\xc3\xa4\xc3\xa4n lis\xc3\xa4\xc3\xa4m\xc3\xa4\xc3\xa4n eri taiteenalojen ja kulttuuripalvelujen tarjontaa ja k\xc3\xa4ytt\xc3\xb6\xc3\xa4 sosiaali- ja terveydenhuollon hoito- ja asiakasty\xc3\xb6ss\xc3\xa4, esimerkiksi sairaaloissa, vanhustenhuollossa ja lastensuojelussa. _NEWLINE_Aiemmin l\xc3\xa4hinn\xc3\xa4 rakennushankkeissa sovellettua prosenttiperiaatetta on tarkoitus laajentaa siten, ett\xc3\xa4 taidehankinnat koskisivat nykyist\xc3\xa4 laajemmin my\xc3\xb6s muita taiteen muotoja kuin visuaalista taidetta. Sosiaali- ja terveydenhuollon k\xc3\xa4ytt\xc3\xb6kustannuksista varattaisiin osuus taide- ja kulttuuripalveluiden hankintaan tai taide- ja kulttuuril\xc3\xa4ht\xc3\xb6isen hoito- ja asiakasty\xc3\xb6n kehitt\xc3\xa4miseen. _NEWLINE_Hankkeelle on varattu kahden miljoonan euron rahoitus kolmivuotiskaudelle 2016-2018. Sill\xc3\xa4 tuetaan kuntia, kuntayhtymi\xc3\xa4 ja muita toimijoita hyvien k\xc3\xa4yt\xc3\xa4nt\xc3\xb6jen ja uusien toimintatapojen kehitt\xc3\xa4misess\xc3\xa4.\n_START_SECTION_\nTaiteilijaseuran kanta\n_START_PARAGRAPH_\nSuomen taiteilijaseura julkaisi kev\xc3\xa4\xc3\xa4ll\xc3\xa4 2016 kannanoton prosenttiperiaatteen laajentamiseen. Sen mukaan sosiaali- ja terveyspalveluiden tilaajaosaamista tulee kehitt\xc3\xa4\xc3\xa4 ja tukea ja hallituksen k\xc3\xa4rkihankekirjaus prosenttiperiaatteen laajentamisesta voi tarjota mielekk\xc3\xa4it\xc3\xa4 ty\xc3\xb6tilaisuuksia entist\xc3\xa4 laajemmalle joukolle ammattikuvataiteilijoita. Seuran mukaan taiteelle ei kuitenkaan pid\xc3\xa4 s\xc3\xa4lytt\xc3\xa4\xc3\xa4 sellaisia teht\xc3\xa4vi\xc3\xa4, jotka eiv\xc3\xa4t sille kuulu.'